แห่รูดปรื้ดลงทุน LTF-RMF
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

กสิกรไทยไทยพาณิชย์ยิ้มรับ 80%ควักบัตรสะดวกได้แต้ม
โพสต์ทูเดย์ — นักลงทุนแห่รูดปรื้ดซื้อกองทุน LTFRMF “กสิกรไทยไทยพาณิชย์” รับเละ เผย 80% ของยอดขายเป็นการใช้บัตรเครดิต
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ในช่วงที่ผ่านมา นักลงทุนนิยมชำระค่าซื้อหน่วยลงทุนกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ผ่านบัตรเครดิต หรือประมาณ 80% ของยอดซื้อ โดยเฉพาะในช่วงที่มีการจัดรายการส่งเสริมการขายและอำนวยความสะดวกให้นักลงทุน
“หลังจากที่เราออกโปรโมชันให้นักลงทุนที่ใช้บัตรเครดิตซื้อกองทุนสามารถรับคะแนนสะสมและสามารถนำคะแนนสะสมไปแลกเป็นตั๋วเครื่องบินได้ ก็ได้รับความสนใจจากนักลงทุนอย่างมาก และพบว่าจำนวนเงินลงทุนใหม่ที่เป็นเงินลงทุนใหม่นั้นเป็นการซื้อหน่วยลงทุนผ่านบัตรเครดิตถึง 80% จากยอดเงินลงทุนประมาณ 1,000 ล้านบาท ในช่วง 1 เดือนที่ผ่านมา” นายพัชร กล่าว 
อย่างไรก็ตาม นายพัชร กล่าวว่า แม้ว่านักลงทุนจะใช้บัตรเครดิตซื้อกองทุน และมีบริการแบ่งชำระ โดยคิดอัตราดอกเบี้ย 0.69% ต่อเดือน แต่นักลงทุนส่วนใหญ่จะไม่ผ่อนชำระและจ่ายบัตรเครดิตเต็มจำนวนตามรอบบิล ซึ่งทำให้ไม่เสียดอกเบี้ยในการซื้อกองทุน
นอกจากนี้ นายพัชร ยังกล่าวว่า ในปีนี้ บลจ.กสิกรไทย ตั้งเป้าหมายเพิ่มสินทรัพย์สุทธิของกองทุน LTF และ RMF อีก 1.2 หมื่นล้านบาท หรือเพิ่มเป็น 6 หมื่นล้านบาท จากปัจจุบันที่มีสินทรัพย์สุทธิรวมกันประมาณ 4.8 หมื่นล้านบาท 
“แม้ว่า ขณะนี้จะมีเม็ดเงินใหม่เข้ามาประมาณ 1,000 ล้านบาท เท่านั้น แต่เชื่อว่า เราจะสามารถทำได้ตามเป้าหมายที่ตั้งไว้ เพราะโดยปกติแล้วเม็ดเงินลงทุนจะเข้ามาในช่วง 2 สัปดาห์สุดท้ายมากที่สุดนอกจากนี้ บลจ.กสิกรไทย ยังมีกองทุนประหยัดภาษีทั้งสองประเภทรวมกัน 13 กองทุน โดยมีนโยบายการลงทุนที่หลากหลาย เหมาะกับนักลงทุนทุกกลุ่มนางโชติกา สวนานนท์ กรรมการผู้อำนวยการ บลจ.ไทยพาณิชย์ กล่าวเช่นกันว่า ประมาณ 80% ของเงินลงทุนในกองทุน LTF และ RMF เป็นการชำระโดยบัตรเครดิต และส่วนใหญ่จะชำระคืนเต็มจำนวนเช่นเดียวกัน 
“การใช้บัตรเครดิตมาซื้อกองทุนเพื่อประหยัดภาษีนั้นไม่ถือว่าเป็นการส่งเสริมให้นักลงทุนเป็นหนี้ แต่ถือว่าเป็นการอำนวยความสะดวกให้นักลงทุนและช่วยให้การบริหารเงินสดทำได้ดีขึ้น โดยเฉพาะนักลงทุนที่ตั้งใจจะนำเงินโบนัสที่ออกในช่วงปลายปีมาซื้อกองทุน ก็สามารถใช้บัตรเครดิตซื้อกองทุนและไปชำระเมื่อได้รับเงินตามที่คาดไว้” นางโชติกา กล่าว
ปัจจุบัน บลจ.ไทยพาณิชย์ สินทรัพย์สุทธิของกองทุน LTF และ RMF รวมกันประมาณ 3.37 หมื่นล้านบาท